Moorde in aftreeoord: Twee pleit skuldig aan geldwasseryDie Stella Londt-aftreeoord in Port Elizabeth. (Foto: Facebook) Twee van die vyf beskuldigdes in die Stella Londt-aftreeoordmoordsaak in Port Elizabeth het vandeesweek skuldig gepleit op ŉ aanklag van geldwassery. Panganai Mike Mabwe (27) is skuldig bevind en gevonnis tot ŉ boete van R5 000 of 12 maande tronkstraf, asook ŉ opgeskorte vonnis van drie jaar tronkstraf. Craig Nyasha Madiro (20) het ook skuldig gepleit op ŉ aanklag van geldwassery en is ŉ opgeskorte vonnis van drie jaar tronkstraf opgelê, het kol. Priscilla Naidu, polisiewoordvoerder, gesê. Die twee is gevind met gesteelde selfone wat aan een van die moordslagoffers behoort het. Maroela Media het vroeër berig vyf mense, vier mans en ŉ vrou, is verlede maand in die stad in hegtenis geneem in verband met die moord op Agnes Elaine Burns (91) en Rosemary Langton (87). Die vrou was ŉ werker by die aftreeoord en aan diens toe die moorde gepleeg is. Personeellede van die Stella Londt-aftreeoord in Port Elizabeth het die twee vroue op 10 Oktober omstreeks 05:45 dood aangetref in hul onderskeie kamers. Die ander drie beskuldigdes, Nombebisi Slangveld (34), Mkhuseli Damaneti (30) en Nyasha Manyange (33), bly in aanhouding tot hulle Maandag in die hof verskyn waar hulle na verwagting om borgtog aansoek sal doen.